Sergej V. Obraztsov
Sergej V. Obraztsov, 1901-92 russisk skuespiller. Debuterede 1922, og året efter optrådte han første gang som dukkefører på Moskva Kunstnerteaters (MXAT) musikalske forsøgsscene. 1931 blev O kunstnerisk leder af det dengang nyetablerede Statslige Centrale Dukketeater. Inspireret af bl.a. N V Gogols groteske litteratur udviklede han den parodiske genre romancer med dukker for skuespiller og dukke. O iscenesatte mere end 50 dukkespil, lavede dokumentarfilm, og skrev metodisk-teoretiske bøger om skuespilleren som dukkefører. Os dukketeater eksisterer den dag i dag, og de imponerende teaterforestillinger henvender sig til såvel voksne som børn. Teatret har siden 1971 haft til huse på den nordlige del af ringgaden i Moskva. På facaden ses et stort ur med legende figurer. Teatret huser et dukketeatermuseum, med bl.a. dukker fra samtlige Os forestillinger. 

Bibliografi: Obrazcov, S V My Profession u.å. The Chinese puppet theatre 1961. 
Eksternt link: 

www.puppet.ru
